b'\n_START_ARTICLE_\nTheodore Roosevelt\n_START_SECTION_\nRani \xc5\xbeivot i obrazovanje\n_START_PARAGRAPH_\nTheodore Roosevelt se rodio kao Theodore Roosevelt Jr., u uglednoj njujor\xc5\xa1koj aristokratskoj porodici nizozemskog porijekla. Otac Theodore Roosevelt Sr. mu se bavio trgovinom i filantropskim radom, a majka Marta Bulloch je bila k\xc4\x87i ju\xc5\xbenja\xc4\x8dkog planta\xc5\xbeera i robovlasnika._NEWLINE_Roosevelt je u djetinjstvu bolovao od astme, ali se smatrao hiperaktivnim djetetom. Razvio je strast prema zoologiji, a kasnije i nau\xc4\x8dio vje\xc5\xa1tinu taksodermije. Otac ga je potakao da se po\xc4\x8dne baviti sportom, uklju\xc4\x8duju\xc4\x87i boks, koji mu je dobro do\xc5\xa1ao u susretima sa \xc5\xa1kolskim nasilnicima._NEWLINE_Theodore Roosevelt u mladosti nije i\xc5\xa1ao u \xc5\xa1kole, nego su ga kod ku\xc4\x87e podu\xc4\x8davali privatni tutori. Godine 1880. je dobio diplomu Harvardskog koled\xc5\xbea, gdje se za vrijeme \xc5\xa1kolovanja bio istakao kao jedan od najnadarenijih studenata, ali i kao vrstan boksa\xc4\x8d. Nakon diplome se upisao na pravni fakultet Univerziteta Columbia u New Yorku, ali je ubrzo shvatio da pravo nije za njega, te je prekinuo studije. Umjesto toga se posvetio pisanju knjige The Naval War of 1812 (Pomorski rat iz 1812.), koja se smatra jednim od najboljih radova na temu anglo-ameri\xc4\x8dkog rata.\n_START_SECTION_\nPoliti\xc4\x8dka karijera\n_START_PARAGRAPH_\nRoosevelt je 1881. godine zapo\xc4\x8deo politi\xc4\x8dku karijeru kada je kao \xc4\x8dlan Republikanske stranke izabran u Dr\xc5\xbeavnu skup\xc5\xa1tinu New Yorka. Godine 1884. je na republikanskoj konvenciji podr\xc5\xbeavao reformsku frakciju nasuprot Nepokolebljivih na \xc4\x8delu s Jamesom G. Blaineom._NEWLINE_Iste je godine Roosevelt do\xc5\xbeivio te\xc5\xbeak udarac kada su mu na isti dan umrli majka i prva supruga Alice. Ostaviv\xc5\xa1i k\xc4\x87i Alice kod starije sestre, podnio je ostavku na mjesto u skup\xc5\xa1tini, napustio New York i do\xc5\xa1ao u Badlands, u teritoriji Dakota kako bi zapo\xc4\x8deo novi \xc5\xbeivot kao ran\xc4\x8der._NEWLINE_U Dakoti je Roosevelt nau\xc4\x8dio jahati i pucati te je te vje\xc5\xa1tine iskoristio kada je postao zamjenik lokalnog \xc5\xa1erifa. Jednom je prilikom uspje\xc5\xa1no uhvatio trojicu kriminalaca. Ipak, njegov boravak u Dakoti je daleko va\xc5\xbeniji zbog toga \xc5\xa1to je iz prve ruke imao prilike saznati cijeli niz vrijednih podataka o Divljem zapadu, \xc4\x8diju \xc4\x87e povijest opisati u svom kapitalnom djelu Winning of the West. Tada je tako\xc4\x91er razvio ljubav prema netaknutoj prirodi, \xc5\xa1to \xc4\x87e ga u\xc4\x8diniti jednim od gorljivih zagovornika konzervacionizma._NEWLINE_Godine 1886. Roosevelt se vratio u New York te o\xc5\xbeenio Edith Kermit Carrow, svoju simpatiju iz djetinjstva. Medeni mjesec su proveli u Europi, \xc5\xa1to je Roosevelt iskoristio kako bi se popeo na vrh Mont Blanca, postav\xc5\xa1i tre\xc4\x87i planinar kojemu je to uspjelo._NEWLINE_Roosevelt je za vrijeme izbora 1888. godine podr\xc5\xbeavao republikanskog kandidata i budu\xc4\x87eg predsjednika Benjamina Harrisona. Harrison ga je sljede\xc4\x87e godine imenovao u Komisiju za javnu slu\xc5\xbebu, gdje se Roosevelt istakao kao gorljivi reformator i suprotstavljao imenovanjima po politi\xc4\x8dkoj podobnosti. Rooseveltov ugled je tako narastao, da ga je na tom polo\xc5\xbeaju ostavio i demokratski predsjednik Grover Cleveland nakon izbora 1892. godine._NEWLINE_Godine 1895. Roosevelt je prihvatio ponudu da postane predsjednik odbora policijskih na\xc4\x8delnika New Yorka. I tamo je pokazao veliki reformatorski \xc5\xbear - inzistirao je da policajci vje\xc5\xbebaju ga\xc4\x91anje revolverom i fizi\xc4\x8dku kondiciju te uveo telefone u svaku policijsku stanicu. Tako\xc4\x91er je po prvi put omogu\xc4\x87io zapo\xc5\xa1ljavanje \xc5\xbeenama i \xc5\xbdidovima._NEWLINE_Nakon \xc5\xa1to je 1896. za predsjednika izabran William McKinley, Rooseveltov dobar prijatelj Henry Cabot Lodge je ishodio da Roosevelt postane zamjenik sekretara za mornaricu. Tamo je Roosevelt stekao priliku da u praksi provede svoj stav da su SAD prisiljene sagraditi sna\xc5\xbenu ratnu mornaricu kao jedini na\xc4\x8din da za\xc5\xa1tite svoje ekonomske interese i nacionalnu sigurnost od sve agresivnijih europskih sila koje su se rapidno \xc5\xa1irile po Aziji i Africi u to vrijeme. Roosevelt je stekao reputaciju kao gorljivi imperijalist, te jo\xc5\xa1 gorljiviji zagovornik rata sa \xc5\xa0panjolskom, \xc4\x8diju je kontrolu nad Kubom dr\xc5\xbeao nespojivom s Monroevom doktrinom._NEWLINE_Kada je godine 1898. rat sa \xc5\xa0panjolskom uistinu zapo\xc4\x8deo, Roosevelt je, vjeran svom avanturisti\xc4\x8dkom duhu, podnio ostavku kako bi organizirao dobrovolja\xc4\x8dku pukovniju, kasnije nazvanu Pakleni jaha\xc4\x8di (Rough Riders), te osobno sudjelovao u borbama na Kubi. U bitci kod brda San Juan, Roosevelt je osobno vodio juri\xc5\xa1 koji \xc4\x87e Amerikancima donijeti pobjedu. Za iskazanu hrabrost je predlo\xc5\xbeen za Medalju \xc4\x8dasti (koju iz administrativnih i politi\xc4\x8dkih razloga nije dobio za \xc5\xbeivota), te je stekao status nacionalnog heroja._NEWLINE_Zahvaljuju\xc4\x87i toj reputaciji, Roosevelt je iste godine glatko izabran za guvernera New Yorka. Njegova popularnost i reformatorski \xc5\xbear nisu se nimalo svidjeli strana\xc4\x8dkoj ma\xc5\xa1ineriji, koja je prona\xc5\xa1la domi\xc5\xa1ljat na\xc4\x8din kako da ga se rije\xc5\xa1i. Godine 1900. Roosevelt je na republikanskoj konvenciji izabran za potpredsjedni\xc4\x8dkog kandidata. Iako je Roosevelt to nevoljko prihvatio, zdu\xc5\xa1no je vodio kampanju u korist predsjednika McKinleya._NEWLINE_Nezadovoljan uglavnom ceremonijalnim statusom potpredsjednika, Roosevelt je razmi\xc5\xa1ljao o napu\xc5\xa1tanju politike nakon mandata. Me\xc4\x91utim, McKinleyevo ubojstvo u rujnu 1901. ga je po Ustavu u\xc4\x8dinilo novim predsjednikom, dotada najmla\xc4\x91im u ameri\xc4\x8dkoj povijesti.\n_START_SECTION_\nPredsjedni\xc5\xa1tvo\n_START_PARAGRAPH_\nRoosevelt se po stupanju na du\xc5\xbenost obavezao nastaviti s politikom svog prethodnika. To se najjasnije odrazilo u sferi vanjske politike, gdje je nastavljeno s radikalnim imperijalisti\xc4\x8dkim kursom. Godine 1903. Roosevelt je poslao marince u tada\xc5\xa1nju kolumbijsku provinciju Panamu, kako bi tamo ishodili njenu nezavisnost i stvorili uvjete da se pod ameri\xc4\x8dkom kontrolm sagradi Panamski kanal. Roosevelt je takvu politiku uobli\xc4\x8dio u tzv. Doktrinu velike palice, po kojoj su SAD imale pravo slu\xc5\xbeiti kao policajac u zapadnoj hemisferi te intervenirati u unutra\xc5\xa1nje poslove latinoameri\xc4\x8dkih dr\xc5\xbeava._NEWLINE_Me\xc4\x91utim, na unutra\xc5\xa1njem planu, Roosevelt je s vremenom po\xc4\x8deo skretati od McKinleyeveje politike. Roosevelt je smatrao kako SAD, po uzoru na mlade i agresivne imperijalisti\xc4\x8dke dr\xc5\xbeave u Europi, moraju biti u stanju regulirati vlastitu ekonomiju, odnosno odbaciti dotada\xc5\xa1nju dogmu o slobodnom tr\xc5\xbei\xc5\xa1tu. Time je Roosevelt postao jednim od prvih zagovornika dr\xc5\xbeavnog intervencionizma u SAD, odnosno prvi koji je te stavove primjenjivao u praksi. Prvi takav slu\xc4\x8daj je njegova intervencija kojom je uspje\xc5\xa1no zavr\xc5\xa1en veliki \xc5\xa1trajk ugljenara 1902. godine._NEWLINE_Republikanski establishment je na ovakve hereti\xc4\x8dke stavove nastojao reagirati lansiranjem Marka Hanne kao predsjedni\xc4\x8dkog kandidata za izbore 1904. godine. Me\xc4\x91utim, Hanna je umro prije konvencije, te je Roosevelt lako osvojio nominaciju. Protiv njega demokratski kandidat Alton B. Parker nije imao velike \xc5\xa1anse. Status ratnog heroja, izvrsno stanje ekonomije, reforme popularne me\xc4\x91u ni\xc5\xbeim i srednjim slojevima, te vje\xc5\xa1to kori\xc5\xa1tenje novih medija kao \xc5\xa1to je film omogu\xc4\x87ile su Rooseveltu jednu od najuvjerljivijih pobjeda u povijesti ameri\xc4\x8dkih predsjedni\xc4\x8dkih izbora._NEWLINE_Roosevelt je taj rezultat shvatio kao mandat za nastavak svoje politike. Ameri\xc4\x8dka ratna mornarica je tako dobila cijeli niz novih i modernih brodova, koje je svijetu demonstrirala na velikom putovanju tzv. Velike bijele flote godine 1907. Roosevelt je tako\xc4\x91er uzeo jo\xc5\xa1 aktivnije u\xc4\x8de\xc5\xa1\xc4\x87e u me\xc4\x91unarodnoj politici, pa je njegovim posredovanjem okon\xc4\x8dan rusko-japanski rat. Za to dostignu\xc4\x87e je Roosevelt godine 1906. dobio Nobelovu nagradu za mir._NEWLINE_Na unutra\xc5\xa1njem planu je Roosevelt nastavio svoju djelatnost na razbijanju trustova, pogotovo \xc5\xbeeljezni\xc4\x8dkih kompanija koje su tada imale sna\xc5\xbeana utjecaj na ameri\xc4\x8dku politiku i javni \xc5\xbeivot. Tako\xc4\x91er je razbio monopol Standard Oila, a doneseni su i zakoni kojom je ustanovljena kontrola kvalitete prehrambenih proizvoda. Roosevelt se tako\xc4\x91er pobrinuo da veliki dijelovi teritorija na zapadu SAD postanu nacionalni parkovi._NEWLINE_Godine 1908. Roosevelt je odlu\xc4\x8dio napustiti Bijelu ku\xc4\x87u, dr\xc5\xbee\xc4\x87i kako njegov ministar rata William Howard Taft dijeli ideologiju koju je tada nazivao progresivnom. Taft je iste godine glatko izabran za predsjednika, a Roosevelt je oti\xc5\xa1ao u Afriku na veliki safari, tokom koje je ubijeno na desetine tisu\xc4\x87a \xc5\xbeivotinja, a trofeji kasnije isporu\xc4\x8deni vode\xc4\x87im ameri\xc4\x8dkim muzejima.\n_START_SECTION_\nNakon predsjedni\xc5\xa1tva\n_START_PARAGRAPH_\nU to vrijeme se pokazalo kako izme\xc4\x91u Roosevelta i Tafta ipak postoje zna\xc4\x8dajne ideolo\xc5\xa1ke razlike. Taft je, iako u du\xc5\xa1i progresivac, smatrao kako se radikalne reforme mogu sprovoditi preko sudske, a ne izvr\xc5\xa1ne vlasti. Tako\xc4\x91er mu je nedostajala Rooseveltova karizma. Zbog svega toga je Roosevelt godine 1912. godine poku\xc5\xa1ao Taftu oduzeti predsjedniku nominaciju na republikanskoj konvenciji. Me\xc4\x91utim, tom prilikom nije uspio stvoriti savez s jo\xc5\xa1 jednim va\xc5\xbenim progresivcem - Robertom La Foletteom - omogu\xc4\x87iv\xc5\xa1i tako konzervativnoj strana\xc4\x8dkoj ma\xc5\xa1ineriji da kao kandidata ipak istakne Tafta._NEWLINE_Bijesni Roosevelt je na to odlu\xc4\x8dio formirati vlastitu, progresivnu stranku poznatu kao Bull Moose te s njome iza\xc4\x87i na izbore. 25. listopada 1912. - nekoliko dana prije izbora - ga je u atentatu ranio mentalno bolesni barmen John Shrank. To Roosevelta nije sprije\xc4\x8dilo da nastavi kampanju, te je uspio osvojiti vi\xc5\xa1e glasova od Tafta. Na \xc5\xbealost, za razliku od republikanaca, demokrati su bili ujedinjeni oko Woodrowa Wilsona koji je izabran za predsjednika._NEWLINE_Nakon toga je Roosevelt zajedno sa sinom Kermitom oti\xc5\xa1ao na veliku istra\xc5\xbeiva\xc4\x8dku ekspediciju u Brazil. Tom prilikom je u d\xc5\xbeungli otkrivena rijeka zvana Rio Roosevelt. Me\xc4\x91utim, Roosevelt je tom prilikom te\xc5\xa1ko obolio od malarije, \xc4\x8dije posljedice \xc4\x87e ga mu\xc4\x8diti do kraja \xc5\xbeivota._NEWLINE_Povratak Roosevelta u javni \xc5\xbeivot je potaknut izbijanjem prvog svjetskog rata. SAD su proglasile neutralnost, ali je Roosevelt, usprkos germanofilije u mladosti, bio zgro\xc5\xbeen brutalnom njema\xc4\x8dkim napadom i okupacijom neutralne Belgije, kao i neograni\xc4\x8denim podmorni\xc4\x8dkim ratom, koga je dr\xc5\xbeao podrivanjem temelja moderne civilizacije. Zbog toga se zalagao za \xc5\xa1to skori ulazak SAD u rat na strani Antante, a godine 1916. se iz tih razloga vratio Republikanskoj stranci i podr\xc5\xbeavao njenog ratobornog kandidata Charlesa Evansa Hughesa._NEWLINE_Kada su SAD kona\xc4\x8dno objavile rat Njema\xc4\x8dkoj, Roosevelt je poku\xc5\xa1ao formirati dobrovolja\xc4\x8dku diviziju, ali ga je predsjednik Wilson u tome sprije\xc4\x8dio. Roosevelt je zbog toga postao jedan od naj\xc5\xbee\xc5\xa1\xc4\x87ih Wilsonovih kriti\xc4\x8dara, \xc4\x8demu mnogi pripisuju dobre republikanske rezultate na kongresnim izborima 1918. godine, kao i propast Wilsonovog plana u ulasku SAD u poslijeratnu Ligu naroda._NEWLINE_Za Roosevelta se dr\xc5\xbealo kako \xc4\x87e biti najizgledniji republikanski kandidat na predsjedni\xc4\x8dkim izborima 1920. godine, ali su posljedice ranjavanja i malarije, kao i tuga za sinom Quentinom poginulim u ratu, kobno na\xc4\x8deli Rooseveltovo zdravlje. Umro je u snu od koronarnog embolizma u dobi od 60 godina._NEWLINE_Zahvaljuju\xc4\x87i velikom talentu za kori\xc5\xa1tenje masovnih medija, kao \xc5\xa1to su \xc5\xa1tampa i film, Roosevelt se nametnuo ne samo kao veliki dr\xc5\xbeavnik, nego i danas u\xc5\xbeiva titulu jedne od najve\xc4\x87ih nacionalnih ikona Amerike. Svoju va\xc5\xbenost duguje i vizionarskoj politici i uspje\xc5\xa1nom nastojanju da funkciju predsjednika SAD kona\xc4\x8dno izvu\xc4\x8de iz sjene ameri\xc4\x8dke zakonodavne vlasti. Njegov san o SAD kao velikoj svjetskoj sili \xc4\x87e, me\xc4\x91utim, kona\xc4\x8dno ostvariti tek njegov ne\xc4\x87ak Franklin Delano Roosevelt.'